## Obvezatne upute broj EP VI, O načinu glasovanja birača - osoba s invaliditetom, slijepih birača, nepismenih birača, te birača koji ne mogu pristupiti na biračko mjesto

### NN 40/2014 (28.3.2014.), Obvezatne upute broj EP VI, O načinu glasovanja birača - osoba s invaliditetom, slijepih birača, nepismenih birača, te birača koji ne mogu pristupiti na biračko mjesto

DRŽAVNO IZBORNO POVJERENSTVO REPUBLIKE HRVATSKE

716

Na temelju članka 29. točka 3. Zakona o izboru članova u Europski parlament iz Republike Hrvatske (»Narodne novine« broj 92/10 23/13 i 143/13, dalje: Zakon) Državno izborno povjerenstvo Republike Hrvatske propisuje

OBVEZATNE UPUTE BROJ EP VI

O NAČINU GLASOVANJA BIRAČA – OSOBA S INVALIDITETOM, SLIJEPIH BIRAČA, NEPISMENIH BIRAČA, TE BIRAČA KOJI NE MOGU PRISTUPITI NA BIRAČKO MJESTO

1. Glasovanje osoba s invaliditetom

Glasovanje se obavlja osobno.

Iznimno, birač koji zbog kakve tjelesne mane (oštećenje gornjih ekstremiteta ili drugih oštećenja koja mu onemogućavaju samostalno glasovanje) ili zbog toga što je nepismen, ne bi mogao samostalno glasovati, može doći na biračko mjesto s drugom pismenom osobom koja će po njegovoj ovlasti i uputi zaokružiti redni broj ispred naziva liste i ispred imena kandidata na toj listi kojemu birač želi dati prednost u odnosu na ostale kandidate koji se nalaze na toj listi (preferirani glas).

2. Glasovanje slijepih osoba

Slijepe osobe imaju pravo glasovati uz pomoć druge osobe (pratitelja) koja će po njihovoj ovlasti i uputi zaokružiti redni broj ispred naziva liste odnosno imena i prezimena kandidata za koje birač glasuje.

3. Glasovanje osoba koje nisu u mogućnosti pristupiti na biračko mjesto

Kad birač zbog teže bolesti, nemoći, ili s obzirom na postojanje invaliditeta ne može pristupiti na biračko mjesto (jer je bolestan kod kuće, osoba s invaliditetom ili nepokretna osoba i sl.), a izrazi želju glasovati, obavijestit će o tome birački odbor koji će mu omogućiti glasovanje.

Kada je birački odbor pravovremeno obaviješten da birač želi glasovati, tom će biraču birački odbor omogućiti glasovanje samo u slučaju ako je birač dostupan biračkom odboru te ako birački odbor ocijeni da će takvo glasovanje moći provesti bez ometanja glasovanja na biračkom mjestu.

U tu svrhu predsjednik biračkog odbora odredit će najmanje dva člana ili zamjenika člana biračkog odbora koji će posjetiti birača u mjestu gdje se nalazi i omogućiti mu glasovanje vodeći računa o tajnosti glasovanja. Zato je potrebno s biračkog mjesta uzeti više glasačkih listića kako bi birač mogao nasumice odabrati jedan od više glasačkih listića, kako bi se smanjila mogućnost saznanja serijskog broja glasačkog listića radi zaštite prava tajnosti glasovanja.

Članovi biračkog odbora će birača, kojeg posjećuju u mjestu gdje se nalazi, uputiti da ima pravo glasovati na način da zaokruži redni broj ispred naziva liste i ispred imena kandidata na toj listi kojemu želi dati prednost u odnosu na ostale kandidate koji se nalaze na toj listi (preferirani glas).

Birač će nakon glasovanja sam presaviti glasački listić (tako da se radi zaštite prava tajnosti glasovanja ne vidi način glasovanja), potom će takav glasački listić staviti u zasebnu omotnicu (kuvertu) i zatvoriti je u prisutnosti članova biračkog odbora.

Članovi biračkog odbora će po povratku na biračko mjesto, pred ostalim članovima biračkog odbora, otvoriti omotnicu (kuvertu) te će bez pregledavanja presavijenog glasačkog listića isti (presavijen) ubaciti u glasačku kutiju, a preostale neiskorištene glasačke listiće će priložiti uz ostale neiskorištene glasačke listiće na tom biračkom mjestu.

Predsjednik biračkog odbora ili osoba koju on odredi, dužan je na izvatku iz popisa birača zaokružiti redni broj ispred imena birača koji je glasovao na opisani način te ga poimenično navesti u zapisniku o radu biračkog odbora.

Kad biračko mjesto, pored svih nastojanja da se osigura pristupačnost osobama s invaliditetom, ne zadovoljava zahtjeve pristupačnosti osobama s invaliditetom, a birač – osoba s invaliditetom dođe ispred biračkog mjesta i izrazi želju glasovati, predsjednik biračkog odbora odredit će dva člana biračkog odbora i uputiti ih da ispred biračkog mjesta omoguće biraču – osobi s invaliditetom glasovanje na način predviđen u točki 3. ovih Obvezatnih uputa te će oni postupiti u skladu s istima.

4. Glasovanje birača iz točke 1. – 3. ovih Obvezatnih uputa posebno će poimenično navesti u zapisniku o radu biračkog odbora.

5. Ove Obvezatne upute stupaju na snagu danom objave u »Narodnim novinama«.

Klasa: 013-08/14-01/11

Urbroj: 507/19-14-8

Zagreb, 25. ožujka 2014.

Predsjednik

Branko Hrvatin, dipl. iur., v. r.

Uputa, NN 40/2014-716